Biblioteka presidenciale e Xhorxh Herbert Bush, presidenti i 41-të i Shteteve të Bashkuara
Në qytetin College Station të Teksasit  është ngritur biblioteka presidenciale e ish-presidentit të 41-të amerikan
Në Bibliotekën dhe Muzeun presidencial Bush janë ekspozuar fotografitë e babait dhe birit që kanë mbajtur titullin president. Drejtori i Bibliotekës dhe Muzeut presidencial, Warren Finch e ka trajtuar familjen e ish-presidentit Bush si një subjekt me rëndësi: "Në gjithë muzeun ka fotografi të presidentit dhe të birit, i cili u bë më pas vetë president i Shteteve të Bashkuara, si dhe të fëmijëve dhe nipave të tij," thotë drejtori i bibliotekës. Ish presidenti viziton shpesh bibliotekën për veprimtari të posaçme dhe nganjëherë ua kujton gazetarëve se nuk është më në Shtëpinë e Bardhë: "Atë pyetje më mirë t’ia bëni Xhorxh Bushit tjetër," thotë me shaka ish-presidenti. Zoti Bush dhe e shoqja Barbara i kanë rrënjët në bregun lindor të Shteteve të Bashkuara, por gjatë një vizite të fundit në bibliotekën e tij, presidenti i 41-të i Shteteve të Bashkuara shpjegoi përse zgjodhi ta vendoste bibliotekën e tij në universitetin e Bujqësisë dhe Mekanikës. "Zgjedhja ime u kushtëzua nga shpirti i këtij vendi dhe sensi i vlerave që kanë këta studentë dhe që përshkon çdo gjë. Një tjetër arsye është se mu mërzit fotografia që kishin varur në Universitetin Yale dhe vendosa të zgjedh universitetin e Bujqësisë dhe Mekanikës," thotë ish-presidenti. Xhorxh Herbert Uokër Bush filloi karrierën në shërbimin publik në moshën 18 vjeçare, gjatë Luftës së Dytë Botërore kur ai u regjistrua në radhët e Korpusit Ajror të Marinës. Ai u qëllua kur po fluturonte mbi Oqeanin Paqësor, por shpëtoi gjallë dhe më pas u zgjodh në Dhomën e Përfaqësuesve dhe në Senatin amerikan, si dhe ambasador i Shteteve të Bashkuara pranë OKB-së, zyrtar i posaçëm për lidhjet me Kinën, drejtor i Agjencisë Qendrore të Zbulimit- CIAs, nënpresident dhe më pas president. Megjithëse impresionohen nga karriera e tij, shumë teksanë si Marian Beits nga Hjustoni, thonë se janë të kënaqur gjithashtu nga sjellja e thjeshtë e ish-presidenti dhe zonjës së parë: "Habitem se sa të ngjashëm ata janë me njerëzit e thjeshtë, si ne," thotë zonja Beits. Biblioteka dhe Muzeu presidencial Bush janë të hapur për publikun gjatë gjithë vitit.